Marlene Harpsøe (DF), 2009-03-24:
Vi har jo også i Dansk Folkeparti modtaget denne Perspektiv- og handlingsplan 2009 fra ministeren for ligestilling.
Det er så 15 mål, der er sat op, og det er nogle mål, der skal være gennemført inden 2015 - eller i hvert fald skal forsøges nået inden 2015, er det min opfattelse.
Jeg må fra Dansk Folkepartis side blankt erkende, at det langtfra er alle mål i dette oplæg, den her handlingsplan fra ministeren, som Dansk Folkeparti er enig i, men jeg vil alligevel selvfølgelig komme ind på nogle af de ting, vi er enige i, og også kommentere nogle af de ting, hvor vi mener der skal mere handling til.
Venstrefløjen åbnede i 1980'erne og 1990'erne grænserne op på vid gab for masseindvandring til Danmark.
Det har betydet, at vi i dag står over for et nyt ligestillingsproblem, der omhandler indvandrerkvinder og indvandrerpiger.
Det er bl.a. sådan, at ca. 13.000 indvandrerkvinder i dag lever bag hjemmets fire vægge.
De har således hverken kontakt til arbejdsmarkedet, det offentlige eller en uddannelsesinstitution.
Disse kvinder kræver i de kommende år en særlig opmærksomhed fra Folketinget, og i Dansk Folkeparti mener vi, at man fra Folketingets side skal sætte ind med nye måder for at løse de ligestillingsproblematikker, der findes på netop det her område.
For kvinderne skal have samme mulighed som deres mænd og sønner.
De skal have samme mulighed for uddannelse som danske kvinder, samme mulighed for at tage et arbejde og dermed blive frigjorte og ligestillede kvinder i Danmark.
Pigerne af anden etnisk herkomst end dansk har det heller ikke nemt.
Af en rapport fra Center for Selvmordsforskning fremgår det, at antallet af selvmordsforsøg blandt indvandrerkvinder og efterkommere i Danmark er 4,5 gange større end for deres jævnaldrende indvandrermænd og efterkommere samt 4,5 gange større end for de danske jævnaldrende kvinder.
Det tog vi op over for ligestillingsministeren sidste år ved sidste års ligestillingsredegørelse, og det mundede ud i, at man nu har startet en nærmere undersøgelse af dette omfang.
Det synes vi er positivt, men tendensen i rapporten fra Center for Selvmordsforskning taler dog for sig selv.
Det er et kritisk problem, som vi er nødt til at tage os af.
At så mange piger og kvinder er selvmordstruede, er dybt problematisk, og vi ser derfor også frem til undersøgelsens resultater samt konkret handling fra ministerens side for at hjælpe de selvmordstruede piger og kvinder.
Danmark ligger nr. 7 på ligestillingslisten ifølge »The Global Gender Gab Report«, der er lavet af World Economic Forum.
Danmark kan være stolte af denne topplacering, men Dansk Folkeparti finder det bekymrende, at ligestilling i lande langt herfra halter gevaldigt bagefter.
Således ligger bl.a. Saudi-Arabien, Yemen og Tyrkiet i den allernederste del af ligestillingslisten.
Her vil jeg også lige nævne, at jeg synes, at det er bekymrende, at et land som Tyrkiet, der er EU-ansøgerland, ligger så langt nede på den her ligestillingsliste.
Dansk Folkeparti finder det vigtigt at arbejde på internationalt plan for at sikre ligestilling i de mange lande, der konsekvent undertrykker kvinders frie vilje og rettigheder.
Dansk Folkeparti glæder sig over, at regeringen og ministeren for ligestilling med Perspektiv- og handlingsplan 2009 udtrykker samme holdning til handling som Dansk Folkeparti.
Det er på ingen måde rimeligt, at så mange kvinder verden over anses for mindre værd end mænd, og Dansk Folkeparti mener, at Danmark i et internationalt politisk engagement skal hjælpe og støtte kvinderne til frihed, ligestilling og ligeværd.
I 86 lande i verden er homoseksualitet forbudt.
86 lande forbyder homoseksuelle at have deres seksualitet.
Det er bl.a. lande som Pakistan, Marokko, Somalia og Saudi-Arabien, og Dansk Folkeparti mener, at det er nødvendigt at sætte fokus på afkriminalisering af homoseksualitet.
Jeg mener som ligestillingsordfører, at det er ekstremt urimeligt og intolerant, at så mange lande direkte forbyder homoseksuelle.
Dansk Folkeparti mener, at Danmark som en vestlig og på frihedsrettighederne funderet nation skal søge at påvirke de 86 forbudslande til at afkriminalisere homoseksualitet og i stedet føre en mere åben politik over for homoseksuelle.
Der er desværre mennesker, som stadig ikke ved, hvordan man behandler det modsatte køn ordentligt.
Således oplever både kvinder og mænd at blive udsat for vold af deres samlever, kæreste, mand eller kone, og heldigvis er antallet af personer, der udsættes for vold i nære relationer, faldende.
Det er positivt, at færre og færre oplever, at kæresten eller manden slår, men der skal stadig kæmpes, og Dansk Folkeparti byder derfor handlingsplanen, som partierne bag satspuljen er blevet enige om, hjertelig velkommen.
I Dansk Folkeparti mener vi, at oplysning er et vigtigt skridt for at lære unge om, at vold i familien og vold mod kæresten er uacceptabelt.
Det er et underligt og nedværdigende syn på sin partner, der viser sig, hvis man går amok med fysiske eller psykiske slag.
Retsstillingen for mennesker, der udsættes for voldtægt, er ikke tilfredsstillende.
Det er nemlig meget svært at få en voldtægtsmand dømt for ugerningen, og derfor bliver kun få voldtægter anmeldt til politiet, og af dem, der så bliver anmeldt, er det kun et fåtal, som kommer for en domstol.
Både mænd og kvinder udsættes i Danmark for voldtægt, og jeg kan ikke tage nok afstand fra den her tendens, og det gør mig så vred, at nogle kan finde på at udnytte sine medmennesker seksuelt.
Derfor ønsker Dansk Folkeparti at indføre begrebet uagtsom voldtægt, som man bl.a. kender det fra Norge.
Det vil betyde, at flere sager vil blive ført for en domstol, og det vil give mere respekt over for det offer, som selvfølgelig fortjener at få ført sagen for en domstol.
Mænd, der udsættes for voldtægt, er i dag et meget tabubelagt emne.
For nylig besøgte jeg Center for Voldtægtsofre på Rigshospitalet, som kunne bekræfte tabuet.
Voldtægt er jo, uanset hvilket køn offeret har, fuldstændig uacceptabelt, og i Dansk Folkeparti mener vi, at det er vigtigt at arbejde for at nedbryde tabuer på det her område.
Jo flere der er åbne om det, og jo mere vi tør tale om det, desto mere oplysning kan der komme ud, og desto flere kan vi hindre bliver ofre for voldtægt.
Mens flere og flere kvinder kommer frem i det danske samfund og betragter sig selv som ligestillede, frygter vi i Dansk Folkeparti, at ligestilling i fremtiden vil volde kvaler for drengene.
Jeg har som ligestillingsordfører ofte fået henvendelser fra bekymrede borgere, der frygter for, at drengene i fremtiden bliver taberne i det danske samfund.
Mens pigerne ikke har så store problemer med at passe skolen og uddannelsen, er det desværre oftest drengene, der ikke kan passe undervisningen og falder fra i uddannelsessystemet.
I Dansk Folkeparti mener vi, at denne tendens kan vendes ved at tilrettelægge undervisningen på en måde, så også drengene kan sidde stille og få noget ud af undervisningen.
Vi mener, at der bør implementeres mere fysisk aktivitet i skolen, så drengene hver dag kan komme ud og brænde deres krudt af.
Det kunne være på skolens fodboldbane, eller de kunne prøve kræfter med tovene i gymnastiksalen, sådan at drengene bagefter er klar til at modtage undervisning, ikke sidder uroligt på stolene og dermed har mere lyst til at lære og til syvende og sidst gennemfører deres skolegang.
Vi også noteret os, at ligestillingsministeren er opmærksom på denne problematik og derfor agter at forelægge initiativer på området.